ΚΑΝΟΝΙΣΜΟΣ (ΕΟΚ) αριθ. 3345/80 ΤΗΣ ΕΠΙΤΡΟΠΗΣ της 23ης Δεκεμβρίου 1980 σχετικά με την καταχώριση της χώρας προελεύσεως στις στατιστικές του εξωτερικού εμπορίου της Κοινότητος και του εμπορίου ανάμεσα στα Κράτη Μέλη της

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 1736/75 του Συμβουλίου της 24ης Ιουνίου 1975 σχετικά με τις στατιστικές του εξωτερικού εμπορίου της Κοινότητος και του εμπορίου ανάμεσα στα Κράτη Μέλη της (1), όπως τροποποιήθηκε από τον κανονισμό (ΕΟΚ) αριθ. 2845/77 (2), και ιδίως το άρθρο 11,

Εκτιμώντας:

ότι η οδηγία 69/73/ΕΟΚ του Συμβουλίου της 4ης Μαρτίου 1969, που αφορά την εναρμόνιση των νομοθετικών, κανονιστικών και διοικητικών διατάξεων, σχετικά με το καθεστώς της ενεργού τελειοποιήσεως (3), και κυρίως τα άρθρα της 13, 14 και 15, εφαρμόζεται στα εμπορεύματα τα οποία δεν πληρούν τις προϋποθέσεις που προβλέπονται στα άρθρα 9 και 10 της συνθήκης-

ότι τα προϊόντα αντισταθμίσεως, τα ενδιάμεσα προϊόντα και τα εμπορεύματα στην αρχική τους κατάσταση κατά την έννοια της παραπάνω οδηγίας του Συμβουλίου, μπορούν να κυκλοφορούν μέσα στα στατιστικά εδάφη των Κρατών Μελών σύμφωνα με τις διατάξεις της οδηγίας 75/681/ΕΟΚ (4)- ότι δεν απαιτείται η καταχώριση αυτών των προϊόντων και εμπορευμάτων στις στατιστικές εισαγωγών ενός Κράτους Μέλους πλην εκείνου στο οποίο δόθηκε η έγκριση να παρέχει το προνόμιο του καθεστώτος ενεργού τελειοποιήσεως, με μνεία περί του Κράτους Μέλους προελεύσεως και ότι πρέπει αυτά, χάριν της ενότητος των κοινοτικών στατιστικών, να καταχωρίζονται κατ' αυτόν τον τρόπο-

ότι, τα προϊόντα και τα εμπορεύματα τα οποία, σύμφωνα με τα παρουσιαζόμενα υπό του δηλούντος έγγραφα, πληρούν ή πληρούσαν τις προϋποθέσεις που προβλέπονται στα άρθρα 9 και 10 της συνθήκης περί ιδρύσεως της Ευρωπαϊκής Οικονομικής Κοινότητος και τα οποία έχουν εξαχθεί προς μία τρίτη χώρα μπορούν κατόπιν, με την προϋπόθεση ότι η χώρα προελεύσεώς τους δεν άλλαξε λόγω μιας επεξεργασίας ή μεταποιήσεως, όπως καθορίζονται στο άρθρο 5 του κανονισμού της (ΕΟΚ) αριθ. 802/68 του Συμβουλίου της 27ης Ιουνίου 1968 σχετικά με τον κοινό ορισμό της εννοίας περί προελεύσεως των εμπορευμάτων (5), να εισαχθούν κατόπιν σε ένα Κράτος Μέλος προερχόμενα από την τρίτη χώρα προορισμού ή από όποια άλλη τρίτη χώρα- ότι δεν απαιτείται αυτά τα προϊόντα και τα εμπορεύματα να καταχωρίζονται στις στατιστικές του Κράτους Μέλους που τα εισάγει, με μνεία περί της τρίτης χώρας προελεύσεως και ότι πρέπει χάριν της ενότητος των κοινοτικών στατιστικών να καταχωρίζονται κατ' αυτόν τον τρόπο-

ότι τα προβλεπόμενα στον παρόντα κανονισμό μέτρα είναι σύμφωνα προς τη γνώμη της Επιτροπής Στατιστικής του Εξωτερικού Εμπορίου,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο παρών κανονισμός έχει ως αντικείμενο τη θέσπιση ορισμένων ιδιαιτέρων διατάξεων που προβλέπονται στο άρθρο 11 του κανονισμού (ΕΟΚ) αριθ. 1736/75 του Συμβουλίου.

Άρθρο 2

Εφ' όσον τα εμπορεύματα τα οποία ετέθησαν σε ένα Κράτος Μέλος υπό καθεστώς ενεργού τελειοποιήσεως αποστέλλονται, στην αρχική τους κατάσταση ή υπό μορφή ενδιαμέσων ή αντισταθμιστικών προϊόντων κατά την έννοια της οδηγίας 69/73/ΕΟΚ του Συμβουλίου, σύμφωνα με τα άρθρα 2 και 3 της οδηγίας 73/95/ΕΟΚ της Επιτροπής με προορισμό ένα άλλο Κράτος Μέλος, το υπόβαθρο της στατιστικής πληροφορίας που χρησιμεύει σ' αυτό το τελευταίο για να καταχωρίζει τα εμπορεύματα αυτά μεταξύ των εισαγωγών του πρέπει να φέρει μνεία περί του Κράτους Μέλους προελεύσεως.

Άρθρο 3

Εφ' όσον τα προϊόντα ή τα εμπορεύματα για τα οποία είναι δυνατόν να εξακριβωθεί ότι προέρχονται από χώρα της Κοινότητος ή ότι, προερχόμενα από τρίτη χώρα εκυκλοφόρησαν προηγουμένως ελεύθερα στην Κοινότητα εξάγονται προς μία τρίτη χώρα και εισάγονται κατόπιν σε ένα Κράτος Μέλος της Κοινότητος προερχόμενα από μία τρίτη χώρα, είτε στην αρχική τους κατάσταση είτε αφού έχουν υποστεί μεταποίηση ή επεξεργασία η οποία δεν αποτελεί μία αλλαγή της προελεύσεώς τους κατά τις διατάξεις του άρθρου 5 του κανονισμού (ΕΟΚ) αριθ. 802/68 του Συμβουλίου, το υπόβαθρο της στατιστικής πληροφορίας που χρησιμεύει για την καταχώριση της εισαγωγής αυτής πρέπει να φέρει μνεία περί της τρίτης χώρας προελεύσεως.

Άρθρο 4

Ο παρών κανονισμός αρχίζει να ισχύει την 1η Ιανουαρίου 1981.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος.

Έγινε στις Βρυξέλλες, στις 23 Δεκεμβρίου 1980.

Για την Επιτροπή

Francois-Xavier ORTOLI

Αντιπρόεδρος

(1) ΕΕ αριθ. Ν 183 της 14.7.1975, σ. 3.

(2) ΕΕ αριθ. Ν 329 της 22.12.1977, σ. 3.

(3) ΕΕ αριθ. Ν 58 της 8.3.1969, σ. 1.

(4) ΕΕ αριθ. Ν 301 της 20.11.1975, σ. 1.

(5) ΕΕ αριθ. Ν 148 της 28.6.1968, σ. 1.